Habib uit Wits-studentevergadering gejaagProf. Adam Habib, die visekanselier van die Universiteit van die Witwatersrand (Wits). Foto: http://blogs.wits.ac.za/ Habib het in ŉ verklaring gesê hy en sy bestuurspan is deur Wits se Vereniging vir Akademiese Personeel, die Holy Trinity Church en geloofsleiers genooi om die vergadering by te woon. “Ons is teleurgesteld dat daar mense was wat gevoel het ons moet die vergadering verlaat, selfs nadat ons genooi is om dit by te woon,” het Habib gesê. “Ons is steeds toegewyd daaraan om saam met studente en studenteleiers te werk om ŉ oplossing vir die onderskeie kwessies te vind, waarvan baie slegs op nasionale vlak opgelos kan word. Ons besef dat die gemoedere hoog loop en dat ons nie die reaksies van sommige studenteleiers persoonlik moet opneem nie.” Nadat studente besef het Habib was by die vergadering, het hulle op hom geskree en vir hom gesê om die gebou te verlaat. Hulle het hom ŉ “sondaar” genoem en gesê hy moet eers hul leier, die voormalige SR-president Mcebo Dlamini, vrylaat voordat hy hulle mag toespreek. “Habib hoort in die tronk en nie in die kerk nie,” het die studente geskree. Habib en sy span is daarna uit die vergadering uit. Die vergadering is kort daarna verskuif vanaf die Holy Trinity Church na die Solomon Mahlangu-huis op die kampus, omdat die kerk te klein geraak het om die groot groep studente wat die vergadering wou bywoon te huisves. Dlamini is Woensdag in die Johannesburg-landdroshof borgtog geweier. Hy staan tereg op vyf aanklagte van onder meer diefstal, opsetlike saakbeskadiging en openbare geweld. Habib het gesê die universiteit is steeds vasbeslote om die 2016 akademiese jaar af te handel terwyl daar steeds na ŉ oplossing vir die finansiering van tersiêre onderrig gesoek word. “Ons sal voortgaan om die universiteitsgemeenskap te beskerm sodat personeel, studente en ons infrastruktuur veilig is en die akademiese program kan voortgaan.”